b'\n_START_ARTICLE_\nMai-Brit Heljo\n_START_PARAGRAPH_\nMai-Brit Salome \xe2\x80\x9dMaippi\xe2\x80\x9d Heljo (o.s. Helenius, ent. Kaila; s. 10. syyskuuta 1926 Turku) on suomalainen n\xc3\xa4yttelij\xc3\xa4. H\xc3\xa4n esiintyi kaikkiaan l\xc3\xa4hes 30 elokuvassa vuosina 1949\xe2\x80\x931994. Merkitt\xc3\xa4vimm\xc3\xa4t roolinsa h\xc3\xa4n teki elokuvissa Rovaniemen markkinoilla (1951), Kuollut mies kummittelee (1952), Komppanian neropatit (1952), Lent\xc3\xa4v\xc3\xa4 kalakukko (1953) ja Onni etsii asuntoa (1955)._NEWLINE_Heljon n\xc3\xa4yttelij\xc3\xa4nura alkoi kiinnityksell\xc3\xa4 Kotkan Maakuntateatteriin 1944\xe2\x80\x931950. Ensimm\xc3\xa4iset pienet elokuvaroolit h\xc3\xa4nell\xc3\xa4 oli elokuvissa Kanavan laidalla ja Kes\xc3\xa4illan valssi, mutta todellinen l\xc3\xa4pimurto tapahtui vuonna 1951 elokuvassa Rovaniemen markkinoilla Kemij\xc3\xa4rven Huldan roolissa. Elokuvan muissa p\xc3\xa4\xc3\xa4osissa olivat Esa Pakarinen, Reino Helismaa ja Jorma Ik\xc3\xa4valko. Ensimm\xc3\xa4inen rillumarei-komedia oli vuoden katsotuimpia suomalaisia elokuvia._NEWLINE_Seuraavien parin vuoden aikana Heljo esiintyi muun muassa elokuvissa ...ja Helena soittaa, Kuollut mies kummittelee, Suomalaistytt\xc3\xb6j\xc3\xa4 Tukholmassa ja Lent\xc3\xa4v\xc3\xa4 kalakukko. Heljon siirrytty\xc3\xa4 vuonna 1954 Radioteatterin puolelle elokuvaroolit j\xc3\xa4iv\xc3\xa4t melko pieniksi sivuosiksi. Radioteatterista Heljo muistetaan parhaiten rooleistaan Kankkulan kaivossa Synn\xc3\xb6ve Pullona sek\xc3\xa4 Yht\xc3\xa4 k\xc3\xb6ytt\xc3\xa4 -yhdistyksess\xc3\xa4 kampaaja Sj\xc3\xb6bergin\xc3\xa4 eli \xe2\x80\x9dS\xc3\xb6perin\xc3\xa4\xe2\x80\x9d._NEWLINE_Vuonna 1961 Heljo siirtyi Televisioteatterin puolelle, miss\xc3\xa4 h\xc3\xa4n esiintyi muun muassa Jatkoaika-sarjassa sketsihahmonaan laitapuolen kulkija Suhina-Lempi. Vuonna 1967 h\xc3\xa4n ryhtyi freelanceriksi, mutta jatkoi edelleen radio- ja televisio-ohjelmissa ja esiintyi erilaisissa produktioissa, kuten ravintolaviihdekeikoilla Kalle Juurelan kanssa. 1970-luvulta eteenp\xc3\xa4in Heljo n\xc3\xa4htiin viel\xc3\xa4 Spede Pasasen elokuvissa Viu-hah hah-taja, Tup-akka-lakko, Hei kliffaa hei! ja Uuno Turhapuron veli._NEWLINE_Heljon aviopuoliso Pertti Pakarinen kuoli 10. helmikuuta 1998. Heljo asuu Espoon Tapiolassa.'